सोनी प्यार में बहुत आगे निकल जाना चाहती थी, लेकिन अखिल उसे समझ नहीं पा रहा था
“एक बात बताओ, क्या रोहन के साथ मुझे लिपटकर डांस करते देख तुम्हें जरा भी जलन नहीं हुई? अफसोस नहीं हुआ मेरा डांस प्रपोजल ठुकराने का?”
‘जिसकी आंखों में मेरी ही नमी हो कोई तो है वो यार माहिया’ गाने पर सोनी के पैर थिरक रहे थे और हॉल तालियों से गूंज रहा था।
सोनी स्टेज से उतरी तो आलिया ने गले लगाकर उसकी तारीफ करते हुए चुटकी ली “यार, टास्क बड़ी इम्पॉसिबल सी उठा ली है तूने। देख कहीं ढूंढ़ती ही न रह जाए।”
“क्यों, इसमें ऐसी भी इम्पॉसिबल लगने वाली क्या बात है? हर लड़की जो चाहती है मैं भी तो वही चाहती हूं।” फिर उसने ओवर एक्टिंग वाले ड्रामेटिक अंदाज में अपनी मनपसंद फिल्म का डॉयलॉग बोला, “मैं किसी की जरूरत नहीं ख्वाहिश बनना चाहती हूं।”
उसकी इस अदा पर सारी फ्रेंड्स खिलखिलाकर हंस पड़ीं।
“बस कर ओवर ऐक्टिंग की दुकान। चल, अब खाना खा लें, नहीं तो उसे भी ढूंढती रह जाओगी,” आलिया ने फिर उसकी चुटकी ली। हंसते हुए सारी फ्रेंड्स डिनर एरिया की ओर बढ़ गईं।
सोनी और उसका दोस्त अखिल कैंटीन में साथ-साथ बैठे थे। नीना के संगीत की अपनी डांस की फोटोज सोनी उसे दिखा रही थी।
अखिल मुस्कुराते हुए बोला, “बड़ी हॉट लग रही हो। काश! मैं फिल्मी हीरो की तरह छिपकर जाता और तुम्हारा डांस सामने से देखता। सच, बड़ी कातिल अदाएं हैं तुम्हारी।”
“छिपकर जाने की क्या जरूरत है। अर्नव के संगीत में तो हम दोनों इनवाइटेड हैं, वहां कपल डांस करते हैं।” सोनी ने बड़ी अदा से अपनी आंखें अखिल की आंखों में डालीं।
एक पल को अखिल की आंखें चमक उठीं, “वाह! रोमांस का इससे अच्छा मौका और क्या हो सकता है,” लेकिन अगले ही पल उसकी आंखों की चमक खो गई, “लेकिन मुझसे डांस नहीं किया जाता। तुम डांस करना, मैं तुम्हें एकटक देखूंगा, वीडियो बनाऊंगा, सीटी और तालियां बजाऊंगा।”
“पर मुझे कपल डांस करना अच्छा लगता है। इस बार तो मैं कपल डांस ही करूंगी। सोच लो, मैंने किसी और को चुन लिया तो चिढ़ना मत” सोनी बोलते हुए उठ गई।
सोनी की नजर बार-बार मोबाइल की ओर जा रही थी। आलिया ताड़ गई, “तू अखिल के साथ कपल डांस करना चाहती है, पर वो रिस्पॉन्स नहीं दे रहा?”
“हां नानी अम्मा, बता क्या करूं?” सोनी चिढ़ी।
आलिया की पारखी नजरों और बड़ों की तरह सजेशस देने की आदत के कारण सब उसे अक्सर प्यार और चिढ़ के मिले-जुले भाव में ‘नानी अम्मा’ बोलते थे।
“एक्सपेक्टेशंस कम कर,” आलिया ने बिल्कुल नानी अम्मा की तरह बोलना शुरू किया, “देख, आजकल प्यार और प्यार करने वाले दोनों प्रेक्टिकल हो गए हैं। किसी की ख्वाहिश को सिर आंखों पर लेना सिर्फ फिल्मों और कहानियों में मिलता है। अखिल अच्छा लड़का है। तुझे पसंद करता है। उससे दीवानों वाला प्यार एक्सपेक्ट करने के बजाय उसके सादे-सरल प्रैक्टिकल लव को समझ और आगे बढ़ पगली!”
पर सोनी जिद पर अड़ गई। जब अखिल नहीं माना तो उसने रोहन को डांस पार्टनर बना लिया। रोहन अच्छा डांसर था और कोई अच्छा डांस पार्टनर ढूंढ़ रहा था। वो उसे पाकर बहुत खुश हो गया।
सोनी और रोहन का डांस सुपरहिट रहा। पर सोनी ये देखकर और ज्यादा चिढ़ गई कि उसमें सबसे ज्यादा तालियां और सीटियां अखिल ने ही बजाईं। डांस खत्म करके स्टेज से उतरी ही थी कि अखिल उसे हूटिंग करते हुए गोद में उठाकर घूमने लगा। सब उन्हें घेरकर तालियां बजाने लगे।
ये सब होने के बाद जब सबने रोहन की तारीफ शुरू की, तो रोहन नकली नाराजगी के साथ सोनी के कंधे पर हाथ रखते हुए बोला, “सुनो, तुम सच में बहुत अच्छी डांसर हो। अब से हम साथ में ही डांस करेंगे। मैंने तो हमारे अगले कपल डांस का गाना भी सोच लिया है।”
फिर अखिल की ओर देखते हुए ड्रामेटिक अंदाज में दुखी होते हुए बोला, “भंवरे ने खिलाया फूल, फूल को ले गया राजकुंवर,” सब उसकी बात सुनकर हंसने लगे।
बारिश का मौसम शुरू हो गया था। बारिश ने उमस भरी गरमी से राहत दिला दी थी। ठंडी हवा सोनी के बालों से खेल रही थी और शरीर को गुदगुदा रही थी। वो और अखिल कैम्पस के अपने फेवरेट कोने में बैठे थे।
“सोनी…” अखिल ने उसका हाथ अपने हाथो में लेते हुए उसके करीब आना चाहा।
लेकिन सोनी थोड़ा पीछे हट गई।
“तुम्हें नहीं लगता कि हमें अपने रिश्ते को कुछ आगे बढ़ाना चाहिए?” अखिल ने उसकी आंखों में झांका।
“लगता तो है पर…” सोनी अपना वाक्य अधूरा छोड़कर थोड़ा इठलाई, फिर नखरे दिखाती सी बोली, “पर उसके लिए मुझे तुम्हारे प्यार का यकीन भी होना चाहिए।”
“और वो कैसे होगा?” अखिल ने हैरानी जताते हुए पूछा।
सोनी ने उसका हाथ अपने हाथों में लेकर उसकी आंखों में बड़ी अदा से झांका, “अब कैसे बताऊं। कुछ एक्सपेक्टेशंस ऐसी होती हैं जो बताई नहीं जातीं, खुद समझनी होती हैं।”
“ओके, लेकिन मुझे अगर नहीं समझ आ रहीं तो तुम्हीं समझा दो।” अखिल की आवाज में प्यार तो था, पर परेशानी भी थी।
सोनी उसके थोड़े और करीब खिसक आई। बड़े प्यार से उसके गले में बाहें डालकर बोली, “तुमने आज तक मेरी कोई ख्वाहिश दीवानों की तरह पूरी करने की कोशिश नहीं की।”
अखिल के चेहरे पर अपनी बात का इम्प्रेशन झुंझलाहट के रूप में देखकर उसने बात बदल दी, “अच्छा छोड़ो, एक बात बताओ, क्या रोहन के साथ मुझे लिपटकर डांस करते देख तुम्हें जरा भी जलन नहीं हुई? अफसोस नहीं हुआ मेरा डांस प्रपोजल ठुकराने का?”
अखिल ने उसकी बाहें झटक दीं, “मैं समझ नहीं पा रहा आखिर चाहती क्या हो तुम?” वो झुंझला गया।
“तुम्हें तो खुश होना चाहिए कि जिस खुशी में मैं शामिल नहीं हो सकता, उसे तुम्हें दूसरे के साथ जीते देख चिढ़ नहीं रहा हूं। तुम्हें डॉमिनेट करने की कोशिश नहीं कर रहा। पर तुम हो कि...”
दोनों दुखी मन से घर लौट गए।
नीना और आलिया के साथ सोनी कैंटीन में बैठी थी उदास और परेशान सी। “अखिल से अनबन हुई है या ब्रेकअप?” आलिया ने सीधा सवाल दागा।
“अरे क्या खाक ब्रेकअप! पहले जुड़ेंगे तब न ब्रेक होंगे। यहां तो जुड़ने की ही नौबत नहीं आ रही। वो प्रपोज तो कब का कर चुका है, पर मैंने ही ‘हां’ नहीं की है।” सोनी चिढ़ गई।
“पर क्यों?” आलिया इस बार प्यार से सोनी का हाथ थामकर जैसे सचमुच नानी अम्मा बन गई। सोनी की आंखों में आंसू आ गए। उसका दिल खोलने का मन हो आया।
“क्या कहूं यार! मैं जब भी रिया, आन्या और शर्मीला वगैरह के पार्टनर्स को देखती हूं...” सोनी की आवाज पनीली हो गई तो उसने वाक्य अधूरा छोड़ दिया।
आलिया उसकी बात समझ गई। “मैं जानती हूं कि तुझे उनके पार्टनर्स के बिहेवियर में दीवानापन नजर आता है और वही तू अपने पार्टनर से चाहती है। है न?”
सोनी ‘हां’ में सिर हिलाते हुए मुस्कुरा दी।
“पर क्या तू जानती है कि उस दीवानेपन के भी साइड इफेक्ट्स हैं जिन्हें झेलना अक्सर बड़ा मुश्किल हो जाता है। पता है, आन्या और हितेश का रिश्ता तो कुछ समय पहले टूटने की कगार पर था। आन्या के पापा हॉस्पिटल में थे। उसने हड़बड़ी में वहां जाने के लिए रोहित से लिफ्ट ले ली, जबकि हितेश ने कहा था कि वो पंद्रह मिनट में पहुंच रहा है आन्या को हॉस्पिटल ले जाने के लिए। बस फिर क्या था। बाइक पर रोहित से सटकर बैठने पर उसने जो हंगामा खड़ा किया...”
सोनी कुछ-कुछ समझ रही थी कि आलिया उसे सही राह दिखा रही थी। उसने आलिया को गले लगा लिया।
अब सोनी के व्यवहार में बदलाव नजर आने लगा था।
बारिश की वो शाम बहुत खूबसूरत थी। हवा बदन को हौले से सहला रही थी। सोनी बालकनी में बैठी मन में कुछ बुन-गुंथ रही थी। हवा के सहलाने में उसे अखिल के संग का भीना खुशनुमा एहसास हो रहा था। आलिया की बातें असर कर रही थीं।
तभी डोरबेल बजी। सामने अखिल खड़ा था हाथ में पैटीज लिए, “इससे पहले कि तुम मुंह बनाओ और कहो कि तुम्हें समोसे ज्यादा पसंद हैं, मैं बता दूं कि धुआंधार पानी बरसने के आसार हैं। ऐसे में रामलाल की दुकान पर समोसे लेने जाकर मैं बारिश में फंस जाने का रिस्क नहीं उठा सकता,” वो झटपट ऐसे बोला कि सोनी को हंसी आ गई।
अखिल की हिम्मत बढ़ी, “तुम कह सकती हो कि मैं तुम्हें दीवानों की तरह नहीं चाहता इसीलिए रिस्क नहीं लिया। पर मैं ये जानता हूं कि तुम्हें पैटीज भी पसंद हैं और इस समय तुम्हें भूख लगी होगी। बारिश देखने के लालच में तुमने नाश्ता नहीं बनाया होगा। कहो हां!” कहते हुए अखिल सोनी के बहुत करीब आ गया।
“मैं कॉफी बनाकर लाती हूं तब तक तुम मेरी पसंद का गाना सुनो,” कहते हुए सोनी एक गाना लगाकर किचन में चली गई।
गाना सुनकर अखिल चौंक पड़ा, ‘काटे नहीं कटते ये दिन ये रात... आई लव यू’ 
“ये गाना तो तुम्हारी प्लेलिस्ट में कभी नहीं था,” अखिल किचन में पहुंच गया।
“प्लेलिस्ट मूड के हिसाब से बदलती रहती है” सोनी मुस्कुराई।
“ये हमारी जिंदगी का सवाल है। सीधे और साफ-साफ कहो” अखिल ने सोनी के कंधे पकड़ लिये।
सोनी ने उसकी आंखों में झांका। वहां एक छटपटाहट थी जो उसे बहुत अच्छी लगी “तुम अपना सपाट अंदाज नहीं बदलते तो मैं अपना शायराना अंदाज क्यों बदलूं?” कहते हुए सोनी उससे लिपट गई। अखिल ने उसे अपनी कसमसाती बांहों के घेरे में ले लिया।
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें 